Nóg een aangekeer vir Normandien-plaasmoordeGlen en Vida Rafferty (Foto: Facebook) ŉ Jaar nadat die egpaar Glen en Vida Rafferty op hul plaas in die Normandien-omgewing naby Newcastle in KwaZulu-Natal vermoor is, is ŉ vierde verdagte in verband met hul moord aangekeer. Volgens brig. Jay Naicker, polisiewoordvoerder, is Sibongiseni Emmanuel Madondo (33) op 9 Augustus deur beamptes vasgetrek. Hy is in die besit van ŉ pistool en 32 rondes ammunisie gevind en het kort daarna in die Madadeni-landdroshof verskyn. Hy was in polisieaanhouding en het Maandag weer in die Newcastle-landdroshof verskyn op aanklag van moord en die besit van ŉ onwettige vuurwapen en ammunisie. Maroela Media het vroeër berig dat Glen Rafferty (63) en sy vrou, Vida (60), in Augustus verlede jaar koelbloedig op hul plaas doodgeskiet is. Een van hul honde is ook tydens die aanval doodgeskiet. Een beskuldigde, Sizwe Tell Zwane (33), het in Maart vanjaar skuld beken en is twee keer 25 jaar tronkstraf opgelê vir die egpaar se moord. Die vonnisse sal gelyklopend uitgedien word. Madondo sal tot 30 Augustus in polisieaanhouding wees. “Madondo sal dan saam met sy medebeskuldigdes, Siyabonga Macu (30) en Doctor Fikani Ngwenya (20) wat verlede jaar in hegtenis geneem is, in die hof verskyn.” Dié saak is tot volgende jaar Januarie uitgestel.